b'\n_START_ARTICLE_\nSansa (instrument)\n_START_SECTION_\nEstructura\n_START_PARAGRAPH_\nLa sansa es compon de l\xc3\xa0mines de metall muntades en una "gwariva" (caixa de resson\xc3\xa0ncia de fusta), de fusta de mubvamaropa (Pterocarpus angolensis)._NEWLINE_Normalment s\'hi afegeix una caixa de resson\xc3\xa0ncia amb una carbassa per aconseguir amplificaci\xc3\xb3. Les l\xc3\xa0mines de metall es fan amb m\xc3\xa0necs de cullera de diferents longituds per a aconseguir notes.  _NEWLINE_La sansa consta d\'una s\xc3\xa8rie de l\xc3\xa0mines de diferents llargades, generalment de ferro, subjectades l\'una al costat de l\'altra amb una petita barra de ferro sobre una taula de fusta, que queden lleugerament elevades pels extrems gr\xc3\xa0cies a dos petits ponts de fusta. Les l\xc3\xa0mines o lleng\xc3\xbcetes s\xc3\xb3n m\xc3\xb2bils, aix\xc3\xb2 permet ajustar l\'afinaci\xc3\xb3, i el nombre de l\xc3\xa0mines pot variar entre tres i setze o m\xc3\xa9s, les m\xc3\xa9s llargues normalment col\xc2\xb7locades a la part central. _NEWLINE_En alguns casos s\'afegeixen closques de cargols o els taps de metall dels refrescs al tauler principal per aconseguir un brunzit suau i persistent que acompanya les notes generades per les l\xc3\xa0mines de metall. Aquest instrument s\'utilitza per acompanyar cantants i ballarins._NEWLINE_Les lleng\xc3\xbcetes s\xc3\xb3n pressionades i deixades anar amb els polzes i els dits per produir melodies i acompanyaments. Les l\xc3\xa0mines de metall poden estar fetes amb diversos materials d\'acer nou o reciclat. El rumor es considera una part essencial del so de la sansa, per aclarir la ment de pensaments i preocupacions perqu\xc3\xa8 la m\xc3\xbasica mbirasansa pot omplir la consci\xc3\xa8ncia dels int\xc3\xa8rprets i els oients.\n_START_SECTION_\nOrigen\n_START_PARAGRAPH_\nLa sansa ha estat un instrument important a l\'\xc3\x80frica subsahariana, i ha tingut un paper important en la cultura africana dels darrers 800 anys. Encara que pot ser un instrument solista, \xc3\xa9s m\xc3\xa9s habitual que sigui emprat per acompanyar cantants, m\xc3\xbasics o ballarins. Els instruments africans nadius permeten l\'harmonitzaci\xc3\xb3 en solitari, per\xc3\xb2 en general, l\'harmonia en la m\xc3\xbasica africana serveix com una variaci\xc3\xb3 sobre el tema que es realitza. _NEWLINE_En les cerim\xc3\xb2nies tradicionals de Zimbabwe, els avantpassats s\xc3\xb3n cridats mitjan\xc3\xa7ant la interpretaci\xc3\xb3 de les seves can\xc3\xa7ons preferides, cosa que fa que les peces es mantinguin i es transmetin durant segles.'